Qozog‘istonda noma’lum shaxslar qurol-aslaha do‘konlariga hujum qildi va politsiya bilan otishdi

5-iyun kuni noma’lum shaxslar Qozog‘istonning Aqto‘be shahrida joylashgan bir qancha qurol do‘konlarini talon qildi, shundan so‘ng politsiya bilan to‘qnash keldi. Bu haqda TJournal xabar bermoqda.

Otishma mahalliy vaqt bilan soat 2:00 atrofida boshlandi. Mahalliy politsiya vakili Almas Sadubayevning so‘zlariga qaraganda, hujum qilganlarning uch nafari o‘ldirildi, bir nafari qo‘lga olindi, yana bir nechasi qochishga ulgurdi.
O‘z navbatida, jinoyatchilar “Pallada” qurol do‘koniga hujum qilgan paytda u yerdagi sotuvchini o‘ldirgani ma’lum bo‘ldi. Shuningdek, ular harbiy qismga ham hujum uyushtirib, bir zobit va bir shartnoma asosidagi harbiy xizmatchini o‘ldirdi. Uch harbiy xizmatchi yaralandi.
Sadubayev hujumchilar “noan’anaviy diniy oqimlar tarafdorlari” ekanligini taxmin qildi.
To‘qnashuvlar oqibatida bir necha o‘n kishi yaralanib, shifoxonaga yotqizildi. Shifoxona vakili kamida 20 dan ortiq kishiga tibbiy yordam ko‘rsatilayotganini ma’lum qildi.
Politsiya voqea joyini qurshab oldi, yaqin atrofdagi do‘konlar va savdo markazlaridan xaridorlar evakuatsiya qilinmoqda. Jamoat transporti qatnovi va ko‘ngilochar tadbirlar bekor qilindi, aholiga uydan chiqmaslik tavsiya etildi.
Voqea shohidlari ijtimoiy tarmoqlarda bir qancha foto va videomateriallar joylashtirdi.